Христо Смирненски
Ардити

chitanka.info

Ардити[0]

Буржоазните газети

трият си носа сърдити:

— Кой, защо и как измисли

италянските ардити[1]?

Тъй добре нататък беше,

робите веч бяха бити!

Кой, защо и как измисли

тези пъклени ардити!

Клубовете изгорени,

вред печатници разбити,

а сега отде се взеха

разгневените ардити?

Ножа с нож и те посрещат,

труповете у реките

и не мислят да прощават

тези доблестни ардити.

Ех, това е незаконно

за охолниците сити

и жестока бран ще водят

пролетарските ардити.

Но ще дойде ден, когато

гръм ще екне над стъгдите,

свойто знаме ще забият

всепобедните ардити.

Нека жълтите газети

днес да се дерат сърдити:

— Кой, защо и как измисли

италянските ардити?

Ние не сме философи,

за да ровим тайни скрити.

Нека друг се занимава

с чуждестранните ардити.

Ний тук трябва да стоиме

винаги с юмруци свити,

та фашистите да срещат

и по нашенско ардити.

[0] Публикация: Червен смях. Седмично илюстровано литературно-хумористично списание. София, г. II, бр. 28 от 4 август 1921 г., с подпис: Хр. Смирненски. ↑

[1] италянските ардити — Ардити дел Пополо — въоръжени отряди на антифашистите в Италия през 1921-1922 год., образувани в периода на настъпление на фашизма. Това движение имало истински народен характер — в неговите отряди се сражавали комунисти, социалисти, републиканци, безпартийни. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.